[pic] | KOMMISSIONEN FOR DE EUROPÆISKE FÆLLESSKABER |

Bruxelles, den

KOM(2008) 450/3

2008/xxxx (COD)

Forslag til

EUROPA-PARLAMENTETS OG RÅDETS FORORDNING

om etablering af en facilitet med henblik på hurtig reaktion på de kraftigt stigende fødevarepriser i udviklingslandene

(forelagt af Kommissionen)

BEGRUNDELSE

Indledning

De stigende fødevarepriser i 2007 og 2008 har haft negative virkninger for mange udviklingslande og deres befolkninger. Hundreder af millioner mennesker er sunket endnu dybere ned i fattigdom, og den seneste tids fremskridt med hensyn til at nå årtusindudviklingsmålene står i fare for at gå tabt. Desuden har stigende fødevarepriser ført til optøjer, uro og ustabilitet i flere lande, hvilket udgør en risiko for de sidste mange års positive resultater af de politiske, udviklingsmæssige og fredsbevarende investeringer.

Imidlertid kunne stigende priser også åbne en mulighed for at stimulere landmænd i udviklingslandene til at øge udbuddet. Højere priser betyder nye indtægtsmuligheder, der kan bringe landbosamfund ud af fattigdommen, og kunne øge landbrugets bidrag til økonomisk vækst ved at tilskynde til investeringer og forbedringer af produktiviteten.

Europa-Kommissionen ønsker at indføre en kortsigtet ordning, med betegnelsen "facilitet", som reaktion på den seneste tids globale kraftige stigning i fødevarepriserne ved at benytte en del af margenen i udgiftsområde 2 i den finansielle ramme til fordel for de hårdest ramte udviklingslande. Denne facilitet skulle hovedsagelig støtte landbruget i udviklingslandene og således sætte dem i stand til at øge produktionen. Den vil også hjælpe disse lande til hurtigt at afbøde de negative virkninger af høje fødevarepriser for de fattigste. Den vil således hjælpe dem med at mindske den ekstreme fattigdom og sult.

Politiske tiltag

Kommissionen vedtog meddelelsen "Udfordringerne i forbindelse med de stigende fødevarepriser - Retningslinjer for en EU-indsats" den 20. maj 2008[1]. Denne meddelelse indeholder en beskrivelse af, hvordan EU kan reagere på udfordringerne fra de stigende fødevarepriser, og der foreslås EU-interne aktioner og aktioner til at modvirke virkningerne af krisen på internationalt niveau.

Den 22. maj vedtog Europa-Parlamentet en resolution[2] om stigende fødevarepriser i EU og udviklingslandene og opfordrede indtrængende Rådet til at sikre sammenhæng i alle fødevarerelaterede nationale og internationale politikker, der tager sigte på at sikre befolkningers ret til fødevarer.

EU's ministre gav også udtryk for deres bekymring for virkningerne af de høje fødevarepriser i udviklingslandene i Rådets konklusioner (almindelige anliggender og eksterne forbindelser) af 27. maj og gav tilsagn om en kollektiv reaktion på de stigende fødevarepriser og rettede opmærksomheden på en kombination af kort-, mellem- og langfristede spørgsmål med tilsagn om støtte inden for rammerne af partnerlandenes egne politikker og strategier.

På mødet i Det Europæiske Råd den 19.-20. juni blev det bekræftet, at høje fødevarepriser påvirker situationen for verdens fattigste befolkninger i alvorlig grad og bringer alle fremskridt i retning af årtusindudviklingsmålene i fare. Rådet konkluderede, at der kræves en indsats fra EU ud fra et udviklingsmæssigt og humanitært bistandsperspektiv. Det Europæiske Råd hilste Kommissionens plan om at forelægge et forslag til en ny fond til at støtte landbruget i udviklingslandene inden for rammerne af de aktuelle finansielle overslag velkommen og erklærede, at EU vil støtte en kraftig reaktion fra landbrugets side i udviklings-landene for at øge udbuddet; dette kan især ske ved at stille den nødvendige finansiering til rådighed til køb af rå- og hjælpestoffer og bistand i forbindelse med anvendelse af markedsbaserede risikostyringsinstrumenter. Rådet erklærede også, at EU i sin responsstrategi vil arbejde snævert sammen med De Forenende Nationer og andre internationale organisationer og inden for rammerne af partnerlandenes egne politikker og strategier.

Et overslag over den finansiering, der er nødvendig for at reagere på de kraftigt stigende fødevarepriser

Kommissionens tjenestegrene udarbejdede et overslag over de kortfristede (2008-09) finansieringsbehov i de hårdest ramte udviklingslande, og man nåede op 18 mia. EUR. Tallet er baseret på en ekstrapolering af de seneste landevurderinger. Dette blev yderligere bekræftet ved at sammenligne det med omkostningerne ved kortfristede foranstaltninger i andre lande. Desuden fremkommer der et tal i samme størrelsesorden i den foreløbige omkostnings-beregning foretaget af FN's Taskforce på Højt Plan om den Globale Fødevaresikkerheds-krise[3], som skønner, at der er behov for yderligere donorbistand til landbrugsudvikling i alle udviklingslandene til et beløb af 18,0-25,0 mia. EUR i 2008 og 2009.

Den hidtidige respons på grundlag af eksisterende samarbejdsinstrumenter.

De eksterne samarbejdsinstrumenter, som EU råder over, omfatter:

- med henblik på øjeblikkelig krisereaktion: det humanitære instrument[4] og stabilitetsinstrumentet[5] og

- for langfristet udviklingssamarbejde: udviklingssamarbejdsinstrumentet[6] for tematiske programmer - herunder fødevaresikkerhed - og for geografiske programmer i udviklingslandene, inklusive Sydafrika, men ikke de andre AVS-lande, og Den Europæiske Udviklingsfond (EUF) for de resterende AVS-lande[7].

De langfristede udviklingssamarbejdsinstrumenter er for nylig blevet programmeret i overensstemmelse med partnerlandenes udviklingsprioriteringer, hvilket giver få eller ingen muligheder for kortfristede tilpasninger. Desuden er alle eksisterende instrumenter blevet mobiliseret eller omprogrammeret i 2008 i videst muligt omfang for at tage de udfordringer op, som de stigende fødevarepriser stiller. Det samme kunne gøres i 2009 i meget begrænset omfang; imidlertid vil en mobilisering af kortfristede ressourcer stadig være yderst utilstrækkelig. En yderligere omprogrammering ville tage alt for lang tid med hensyn til kortfristede reaktioner og desuden risikere at påvirke sammenhængen i eksisterende samarbejdsprogrammer med partnerlandene. I den nuværende situation, hvor høje fødevarepriser fører til lavere udgifter under den fælles landbrugspolitik, foreslår Kommissionen at omdirigere en del af disse besparelser til landbrugsproduktionen i udviklingslandene.

Facilitetens reaktionsmuligheder

Det beløb, der er angivet i denne forordning, er baseret på Det Europæiske Fællesskabs andel på 10 % i reaktionen på kort sigt på fødevarepriskrisen, i betragtning af at EF finansierer 10 % af udviklingssamarbejdet i hele verden. Dette indebærer, at Fællesskabet skal finansiere omkring 1,8 mia. EUR i 2008 og 2009. Da de EF-instrumenter, der i dag er til rådighed, kunne bidrage 800 mio. EUR i 2008-09 (550 mio. EUR i 2008 og skønsmæssigt 250 mio. EUR i 2009), vil den resterende 1 mia. EUR blive dækket af faciliteten.

Forordningen vil udgøre retsgrundlaget for kortfristet EF-bistand til udviklingslandene som reaktion på udfordringerne fra de stigende fødevarepriser. Faciliteten er tidsbegrænset og vil fungere i 2008 og 2009 og anvende en del af de disponible margener under udgiftsområde 2 i den finansielle ramme. Den vil supplere de eksisterende krisereaktions- og udviklingssamarbejdsinstrumenter, både med hensyn til tidsperspektiv (mellem nødhjælpssituationer og langfristet udviklingssamarbejde) og specificitet (direkte relateret til foranstaltninger, der er rettet mod årsagerne til og virkningerne af de kraftigt stigende fødevarepriser).

Facilitetens mål

Hovedmålet med faciliteten vil være at opmuntre til en positiv udbudsreaktion fra landmændene i udviklingslandene på kort- og mellemfristet sigt inden for rammerne af deres bæredygtige udvikling. Faciliteten vil også støtte aktiviteter som hurtig og direkte reaktion for at afbøde de negative virkninger af høje fødevarepriser i overensstemmelse med fødevaresikkerhedsmålene. De forventede resultater af bistanden er bland andet: i) en stigning i landbrugsproduktionen og fødevaresikkerheden i de støtteberettigede lande, ii) mindre fejlernæring, især blandt sårbare grupper og iii) et fald i fødevareprisinflationen.

Målretning af de foranstaltninger, der finansieres af faciliteten

Kommissionen vil vedtage foranstaltninger til gennemførelse af denne forordning. De skal finansiere globale initiativer, der støtter denne forordnings formål og målsætninger, og som gennemføres gennem internationale organisationer, herunder regionale organisationer.

Kommissionen vil vedtage disse beslutninger, umiddelbart efter at denne forordning er blevet vedtaget af Parlamentet og Rådet.

Selv om alle udviklingslande er potentielt støtteberettigede, vil bistanden blive ydet til de udviklingslande, som er hårdt ramt af fødevarepriskrisen i socioøkonomisk og politisk forstand, har behov for, at der træffes foranstaltninger og ikke har midlerne eller kapaciteten til at reagere på krisen uden bistand. Foranstaltningerne vil således omfatte en liste over mållande, der er udvalgt på grundlag af det sæt indikative kriterier, der er fastlagt i bilaget til forordningen, og som omfatter: afhængighed af fødevareimport, fødevareprisinflation og social og fiskal sårbarhed. Der vil blive taget hensyn til andre former for finansiering, som donorfællesskabet kan bidrage med, og det samme gælder landets potentiale med hensyn til at øge landbrugsproduktionen. Faciliteten giver også mulighed for programmer på regionalt niveau, som dækker alle den pågældende regions udviklingslande. Der kan ligeledes finansieres globale initiativer, når de gennemføres gennem en regional eller international organisation. Kommissionens beslutninger vil bygge på oplysninger, herunder om konkrete landebehov, der især stilles til rådighed gennem dens delegationer og gennem internationalt relevante evalueringer, der stilles til rådighed af organisationer som organisationerne i FN-systemet. Kommissionens beslutninger vil blive ledsaget af en detaljeret forklaring af de metoder, der er anvendt til at udvælge mållandene. Der vil blive benyttet oplysninger fra FN's Taskforce og internationale organisationer (hovedsagelig FN's organer – FAO, WFP, Verdensbanken og IMF), og disse vil, hvis de ikke er fyldestgørende, blive suppleret med landespecifikke oplysninger fra EU's delegationer.

Som direkte reaktion på fødevarekrisen og under hensyntagen til de landespecifikke forhold kan følgende operationelle foranstaltninger støttes gennem faciliteten: i) foranstaltninger til at forbedre adgangen til rå- og hjælpestoffer samt tjenesteydelser, herunder gødningsstoffer og såsæd. ii) sikkerhedsnetforanstaltninger, der sigter mod at opretholde eller forbedre landbrugets produktionskapacitet og mod at imødekomme de mest sårbare befolkningers behov for basale fødevarer

En lille del af faciliteten, op til 1 %, vil blive anvendt til støtteforanstaltninger, der er nødvendig for en effektiv gennemførelse af forordningen.

De foranstaltninger, der træffes, skal ses i lyset af de mere langfristede udviklingsbehov i modtagerlandet, bør være bæredygtige (socialt, miljømæssigt, økonomisk) og bidrage til at mindske skævvridningen af landbrugspriserne. For subsidierede leverancer af rå- og hjælpestoffer indebærer dette f.eks., at de skal være nøjagtigt målrettede og tilpasset lokale behov og forhold, være markedsudviklende, være begrænset i tid, finansielt bæredygtige og bidrage til bæredygtigheden i landbrugsproduktionssystemerne. Om nødvendigt vil informationssystemerne og gennemsigtigheden blive styrket for at forbedre markedssystemernes effektivitet, så man undgår privilegerede stillinger og sætter små familielandbrug i stand til at drage fordel af de trufne foranstaltninger.

Finansieringstyper og gennemførelsesbetingelser

Der vil blive givet bistand til lande, der er påvirket af fødeprisstigningerne, gennem internationale eller regionale organisationer. Al bistand vil være i overensstemmelse med de enkelte landes behovsvurderinger og planer.

Der vil blive truffet beslutning om bistand, der kanaliseres gennem internationale organisationer, herunder også regionale organisationer, på grundlag af deres komparative fordel og foreslåede og vurderede initiativer. Dette kunne f.eks. gælde for FAO, IFAD, UNICEF, WFP eller Verdensbanken. Finansieringen kunne også kanaliseres gennem regionale organisationer.

Reaktionerne på kort sigt på de kraftigt stigende fødevarepriser kræver en hurtig mobilisering af finansielle midler for at være i stand til at yde bistand efter nødhjælpsfasen og støtte til en udbudsreaktion i de næste høstår. Forordningen giver mulighed for at benytte procedurer for hurtig beslutningstagning og udbetaling ved at anvende tilskudsaftaler med internationale organisationer, herunder regionale organisationer.

Programmeringen og gennemførelsen vil blive foretaget i overensstemmelse med principperne i Pariserklæringen om bistandseffektivitet, herunder i kraft af koordineringsaktiviteter med medlemsstater og med andre donorer for at sikre, at intet land får for meget bistand eller slet ingen.

Det forberedende arbejde vil begynde umiddelbart efter Kommissionens vedtagelse af den foreslåede forordning og vil blive afsluttet betids nok til, at de gennemførelsesbeslutninger, der er nævnt i artikel 1, stk. 2, kan blive vedtaget umiddelbart efter, at forordningen træder i kraft.

Finansieringsbeslutninger (artikel 3) vil blive truffet samtidig, hvor dette er gennemførligt, og ellers så hurtigt som muligt efter ikrafttrædelsen og under alle omstændigheder inden udgangen af 2008 i de tilfælde, hvor der anvendes 2008-midler.

Kilden til facilitetens budget

De høje landbrugspriser har bidraget til en formindskelse af markedsudgifterne i 2008-budgettet og til lavere skøn for 2009-budgettet inden for udgiftsområde 2 i den finansielle ramme. De aktuelle skøn peger i retning af, at der vil være en betydelig margin til rådighed inden for dette udgiftsområde i 2008 og i mindre grad i 2009.

For at sikre, at Fællesskabet kan opfylde sine forpligtelser vedrørende markedsrelaterede udgifter og direkte betalinger til landmænd indeholder forordningen en bestemmelse (artikel 10, stk. 4), som garanterer en margin under udgiftsområde 2 på mindst 600 mio. EUR for hvert år. Skulle den skønnede margin være lavere end dette garanterede niveau for et bestemt år, skal det maksimale beløb, der konteres faciliteten for det år, begrænses tilsvarende.

Delvis finansiering med tilbagevirkende kraft

I betragtning af, at denne forordning vil finansiere foranstaltninger, der skal yde støtte til udvalgte lande gennem internationale og regionale organisationer, herunder foranstaltninger, der allerede er påbegyndt før vedtagelsen af denne forordning, indeholder forordningen en bestemmelse (artikel 6, stk. 2), der åbner mulighed for finansiering fra den 20. juni 2008, svarende til datoen for Det Europæiske Råds konklusioner.

Foreslået tidsplan

Efter Kommissionen vedtagelse vil forslaget blive behandlet under proceduren for fælles beslutningstagning i Parlamentet og Rådet. Den hurtigst mulige tidsplan under normale procedurer, men med kun en behandling i Parlamentet, vil højst sandsynligt føre til ikrafttrædelse ved udgangen af november.

Der er forudset følgende indikative tidsplan:

Juli-september 2008 : Teknisk forberedelse af Kommissionens beslutninger (udvalgte internationale og regionale organisationer, modtagerlande, indikativ andel af tildelinger, identifikation af aktioner under denne forordning og andre instrumenter for at sikre komplementaritet).

September 2008 : Foreløbigt forslag til ændringsbudget for 2008-budgettet og ændringsskrivelse til 2009-budgettet for at indføre de nye budgetposter.

November 2008 : Forordningens vedtagelse af Rådet og Parlamentet i fællesskab, offentliggørelse og ikrafttræden.

December 2008 : Kommissionens første gennemførelsesbeslutninger. Hvad angår forudgående evalueringer, vil disse blive foretaget i forbindelse med den tekniske forberedelse af Kommissionens gennemførelsesbeslutninger.

December 2008 : De første budgetmæssige forpligtelser.

I begyndelsen af 2009 : Gennemførelse af de første foranstaltninger .

Senest den 31. december 2012 vil Kommissionen udarbejde en rapport til Rådet og Europa-Parlamentet om gennemførelsen af foranstaltningerne, herunder så vidt muligt de vigtigste resultater og virkninger af den bistand, der ydes i henhold til forordningen. Dette vil omfatte en retrospektiv evaluering af de menneskelige og finansielle ressourcer, der tildeles, og de opnåede resultater i relation til forordningens mål (artikel 9).

Det foreslås derfor, at Kommissionen vedtager vedlagte forslag til forordning.

2008/xxxx (COD)

Forslag til

EUROPA-PARLAMENTETS OG RÅDETS FORORDNING

om etablering af en facilitet med henblik på hurtig reaktion på de kraftigt stigende fødevarepriser i udviklingslandene

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 179, stk. 1,

under henvisning til forslag fra Kommissionen[8], og

efter proceduren i traktatens artikel 251[9], og

ud fra følgende betragtninger:

(1) Den seneste tids kraftige stigning i fødevarepriserne har bragt mange udviklingslande og deres befolkninger i en dramatisk situation. Dette risikerer at påføre yderligere hundredvis af millioner af mennesker ekstrem fattigdom og kalder på øget solidaritet med disse befolkninger.

(2) En finansieringsfacilitet for hurtig reaktion på den krise, der er forårsaget af høje fødevarepriser i udviklingslandene, bør derfor etableres med denne forordning.

(3) Det siges i den europæiske konsensus om udvikling[10], som blev vedtaget af Rådet og repræsentanterne for medlemsstaternes regeringer forsamlet i Rådet, Europa-Parlamentet og Kommissionen den 22. november 2005, at Det Europæiske Fællesskab (i det følgende "Fællesskabet") vil fortsætte med at arbejde på at forbedre fødevaresikkerheden på internationalt, regionalt og nationalt niveau, hvilket mål denne forordning skal bidrage til at nå.

(4) Den 22. maj 2008 vedtog Europa-Parlamentet en resolution om stigende fødevarepriser i EU og udviklingslandene[11] og opfordrede indtrængende Rådet til at sikre sammenhæng i alle fødevarerelaterede nationale og internationale politikker, der tager sigte på at sikre befolkningers ret til fødevarer.

(5) På mødet i Det Europæiske Råd den 20. juni 2008 konkluderedes det, at der kræves en indsats fra EU ud fra et udviklingsmæssigt og humanitært bistandsperspektiv. Det blev desuden erklæret, at EU vil mobilisere midler til ud over fødevarehjælp at finansiere sikkerhedsnet for fattige og sårbare befolkningsgrupper, at EU vil støtte en kraftig reaktion fra landbrugets side i udviklingslandene for at øge udbuddet, hvilket især kan ske ved at stille den nødvendige finansiering til rådighed til køb af rå- og hjælpestoffer og bistand i forbindelse med anvendelse af markedsbaserede risikostyringsinstrumenter, ligesom Det Europæiske Råd hilste Kommissionens plan velkommen om at forelægge et forslag til en ny fond til at støtte landbruget i udviklingslandene inden for den aktuelle finansielle ramme.

(6) Desuden erklæres det i Det Europæiske Råds konklusioner, at EU vil fremme en mere koordineret og langfristet international reaktion på den nuværende fødevarekrise, især i FN og i internationale finansielle institutioner. EU hilser også etableringen af Taskforcen på Højt Plan om den Globale Fødevaresikkerhedskrise, som er nedsat af FN's generalsekretær, velkommen og er besluttet på at spille sin fulde rolle i gennemførelsen af den erklæring, der blev vedtaget i Rom den 5. juni 2008 på konferencen på højt plan om fødevaresikkerheden i verden. En omfattende handlingsplan er ved at blive udarbejdet af FN's Taskforce, og FAO har iværksat et initiativ om stigende fødevarepriser (ISFP); andre internationale organisationer som IFAD, Verdensbanken og regionale organisationer har iværksat deres egne initiativer.

(7) De finansielle behov for at rette op på de umiddelbare konsekvenser af de høje fødevarepriser er meget store. Reaktionen bør komme fra den internationale samfund i sin helhed, og Fællesskabet har bestræbt sig på at yde sin rimelige andel.

(8) De samme forhold, som fører til behovet for denne finansieringsfacilitet (de høje fødevarepriser), fører også til lavere udgifter til landbrugsmarkedet under udgiftsområde 2 i den finansielle ramme. Aktuelle skøn indikerer også en betydelig ikke-fordelt margen under loftet for udgiftsområde 2 i 2009.

(9) Fællesskabets responsstrategi bør tage sigte på kraftigt at opmuntre landbrugssektoren i udviklingslandene til en positiv kort- til mellemfristet reaktion for at øge udbuddet, samtidig med at man også markant begrænser de negative virkninger af fødevareprisstigningerne for de fattigste i disse lande. En reaktion på udbudssiden er også i Fællesskabets interesse for at lette det aktuelle pres på landbrugspriserne.

(10) Fællesskabet råder over forskellige instrumenter, der fokuseret på udviklingsbistand med langfristet perspektiv, især Europa-Parlamentets og Rådets forordning (EF) nr. 1905/2006 om oprettelse af et instrument til finansiering af udviklingssamarbejde[12] og Den Europæiske Udviklingsfond, der yder officiel udviklingsbistand til AVS-landene og OLT (i det følgende benævnt "EUF"), som for nylig er blevet programmeret i overensstemmelse med de støtteberettigede landes mellem- og langfristede udviklingsprioriteringer. En større omprogrammering under disse instrumenter for at reagere på en kortfristet krise ville bringe balancen og sammenhængen i de eksisterende samarbejdsstrategier med disse lande i fare. Til rådighed har den også Rådets forordning (EF) nr. 1257/96 af 20. juni 1996 om humanitær støtte[13] til at yde nødhjælp og Europa-Parlamentets og Rådets forordning (EF) nr. 1717/2006 af 15. november 2006 om oprettelse af et stabilitetsinstrument[14].

(11) Disse instrumenter er imidlertid allerede blevet mobiliseret eller omprogrammeret i 2008 i størst muligt omfang for at afbøde de negative virkninger af de høje fødevarepriser i udviklingslandene. Det samme kunne gøres i 2009 i meget begrænset omfang; dette ville imidlertid langt fra være tilstrækkeligt til at opfylde behovene.

(12) I den nuværende situation, hvor høje fødevarepriser fører til lavere udgifter under den fælles landbrugspolitik, foreslår Kommissionen at omdirigere en del af disse besparelser til landbrugsproduktionen i udviklingslandene.

(13) Det er imidlertid nødvendigt at beskytte de europæiske landmænds interesser og garantere, at dette forslag under ingen omstændigheder udløser mekanismen for finansiel disciplin i Rådets forordning (EF) nr. 1782/2003[15] og (EF) nr. 1290/2005[16].

(14) Følgelig er det nødvendigt at vedtage at indføre en specifik finansieringsfacilitet, der supplerer de eksisterende udviklingsinstrumenter og instrumentet for humanitær bistand, at vedtage øjeblikkelige og supplerende foranstaltninger, der hurtigt afbøder konsekvenserne i udviklingslandene af de kraftigt stigende fødevarepriser.

(15) De foranstaltninger, der vedtages med denne facilitet, skulle hjælpe udviklingslandene med at forøge produktiviteten i landbruget i de næste høstår, at reagere hurtigt på landenes og deres befolkningers umiddelbare behov og at tage de første skridt til så vidt muligt at forhindre yderligere situationer med manglende fødevaresikkerhed og ligeledes bidrage til at afbøde virkningerne af de høje fødevarepriser globalt til fordel for de fattigste, men også for europæiske forbrugere og landmænd.

(16) De foranstaltninger, der er fastsat i denne forordning, er af en sådan art, at der skal opstilles effektive, fleksible, gennemsigtige og hurtige beslutningsprocedurer med henblik på finansieringen af dem, og der skal være et snævert samarbejde mellem alle de berørte institutioner. Denne forordning bør især muliggøre finansiering af allerede påbegyndte foranstaltninger, som internationale organisationer støtter eller er rede til at støtte før vedtagelsen af denne forordning, pr. 20. juni 2008, svarende til datoen for Det Europæiske Råds konklusioner.

(17) Det er nødvendigt at sikre, at Fællesskabets finansielle interesser beskyttes i overensstemmelse med Rådets forordning (EF, Euratom) nr. 2988/95[17] af 18. december 1995 om beskyttelse af De Europæiske Fællesskabers finansielle interesser, Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder[18] og Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF)[19].

(18) Målene for denne forordning kan ikke i tilstrækkelig grad opfyldes af medlemsstaterne og kan derfor på grund af den krævede handlings omfang bedre gennemføres på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. traktatens artikel 5, går denne forordning ikke ud over, hvad der er nødvendigt for at nå disse mål.

(19) For at sikre, at de i denne forordning fastsatte foranstaltninger er effektive og i betragtning af deres hastende karakter, bør denne forordning træde i kraft på dagen efter offentliggørelsen.

UDSTEDT FØLGENDE FORORDNING:

Artikel 1 Formål og anvendelsesområde

1. Fællesskabet finansierer foranstaltninger, der tager sigte på at støtte en hurtig og direkte reaktion på øgede fødevarepriser i udviklingslandene, og som skal dække perioden mellem nødhjælp og mellem- til langfristet udviklingssamarbejde.

2. Foranstaltningerne skal komme udviklingslande, som defineret af OECD/DAC, og deres befolkninger til gode i overensstemmelse med følgende bestemmelser.

Kommissionen vedtager de foranstaltninger, der er omhandlet i stk. 1. De skal finansiere internationale initiativer, der støtter denne forordnings formål og målsætninger, og som gennemføres gennem regionale og globale internationale organisationer. Den underretter Europa-Parlamentet og Rådet herom.

3. I forbindelse disse foranstaltninger opstilles der en liste over mållande, der udvælges på grundlag af det sæt objektive kriterier, der er fastlagt i bilaget, med udgangspunkt i oplysninger, herunder om konkrete landebehov, der især stilles til rådighed gennem dens delegationer og gennem internationalt relevante evalueringer, der udarbejdes af organisationer som f.eks. organisationerne i FN-systemet.

4. Hvis det program, der skal gennemføres, er af regional eller grænseoverskridende karakter, kan Kommissionen for at sikre sammenhængen og effektiviteten i Fællesskabets bistand beslutte, at befolkninger i andre udviklingslande, der ikke tilhører den region, kan nyde godt af det pågældende program.

5. Internationale organisationer, herunder regionale organisationer (i det følgende "internationale organisationer") vi blive udvalgt på grundlag af deres kapacitet til at reagere hurtigt og kvalitativt på de specifikke behov i de pågældende udviklingslande i relation til forordningens mål.

Artikel 2Mål og principper

1. De primære mål med bistanden og samarbejdet i henhold til denne forordning er at opmuntre til en positiv udbudsreaktion fra landbrugssektoren i mållandene og -regionerne som led i deres bæredygtige udvikling og at støtte aktiviteter, der giver en hurtig og direkte reaktion med henblik på at afbøde de negative virkninger af høje fødevarepriser i overensstemmelse med målene for fødevaresikkerhed.

2. Der vil blive fulgt en differentieret tilgang, der afhænger af udviklingssammenhænge og virkningen af kraftigt stigende fødevarepriser, så mållandene eller -regionerne og deres befolkninger får en målrettet, skræddersyet og godt tilpasset støtte, der er baseret på deres egne behov, strategier, prioriteringer og reaktionskapacitet.

3. Uanset Europa-Parlamentets og Rådets forordning (EF) nr. 1905/2006 og Europa-Parlamentets og Rådets forordning (EF) nr. 1717/2006 finansieres påtænkte yderligere foranstaltninger i henhold til denne forordning, hvis de er i overensstemmelse med denne forordnings artikel 1, stk. 1, og artikel 3, stk. 2.

De forskellige udviklingsinstrumenter og denne facilitet anvendes, så der sikres kontinuitet i samarbejdet, især med hensyn til overgangen fra nødhjælp til den mellem- og langfristede reaktion.

4. Kommissionen sikrer, at de foranstaltninger, der vedtages i henhold til denne forordning, er i overensstemmelse med Fællesskabets overordnede strategiske politiske rammer for det eller de pågældende støtteberettigede lande.

Artikel 3Gennemførelse

1. Fællesskabets bistand og samarbejde gennemføres ved hjælp af et sæt beslutninger om at finansiere støtteforanstaltninger, som er beskrevet i artikel 1, stk. 1, 2 og 3, i denne forordning, og som vedtages af Kommissionen.

2. Under hensyntagen til de specifikke forhold på landeniveau er de støtteforanstaltninger, der kan gennemføres, følgende:

1. foranstaltninger til at forbedre adgangen til rå- og hjælpestoffer samt tjenesteydelser, herunder gødningsstoffer og såsæd.

2. sikkerhedsnetforanstaltninger, der sigter mod at opretholde eller forbedre landbrugets produktionskapacitet og mod at imødekomme de mest sårbare befolkningers behov for basale fødevarer

3. Støtteforanstaltninger, der opfylder denne forordnings mål, kan finansieres op til maksimalt 1 % af det beløb, der er nævnt i artikel 10, stk. 1.

Artikel 4Støtteberettigelse

De enheder, der er berettigede til finansiering, er internationale organisationer, der opfylder de betingelser, der er fastsat i artikel 43 i Kommissionens forordning (EF, Euratom) nr. 2342/2002[20].

Artikel 5Finansierings- og forvaltningsprocedurer

1. De foranstaltninger, der finansieres i medfør af denne forordning, gennemføres i overensstemmelse med forordning (EF, Euratom) nr. 1605/2002[21], eventuelt under hensyntagen til den kriseagtige karakter af de foranstaltninger, der skal vedtages.

2. Fællesskabets bistand må i princippet ikke anvendes til at betale skatter, told og andre afgifter i de støtteberettigede lande.

3. Deltagelse i de relevante kontraktlige procedurer er åben for alle fysiske og juridiske personer, der er berettigede i henhold til det geografiske udviklingsinstrument, der gælder for det land, hvor aktionen finder sted, og for alle fysiske og juridiske personer, der er berettigede i henhold til den gennemførende internationale organisations regler, idet det påses, at alle donorer behandles ens. De samme regler gælder for leverancer og materialer. Eksperter kan være af en hvilken som helst nationalitet.

Artikel 6Budgetforpligtelser

1. Budgetforpligtelser indgås på grundlag af beslutninger vedtaget af Kommissionen.

2. Foranstaltninger, der vedtages i medfør af denne forordning, kan med virkning fra den 20. juni 2008 finansiere igangværende aktiviteter, der er påbegyndt før forordningens ikrafttrædelse i mållande eller af de i artikel 4 omhandlede organisationer.

Artikel 7Beskyttelse af Fællesskabets finansielle interesser

1. Enhver finansiel aftale, der indgås i forbindelse med gennemførelsen af denne forordning, skal indeholde bestemmelser om beskyttelse af Fællesskabets finansielle interesser, særlig med hensyn til uregelmæssigheder, svig, korruption og anden ulovlig aktivitet, jf. Rådets forordning (EF, Euratom) nr. 2988/95, Rådets forordning (EF, Euratom) nr. 2185/96 og Europa-Parlamentets og Rådets forordning (EF, Euratom) nr. 1073/1999.

2. Finansielle aftaler skal indeholde bestemmelser, der giver Kommissionen og Revisionsretten adgang til de oplysninger, der er nødvendige for, at de kan udføre deres pligter, om nødvendigt på stedet, i overensstemmelse med de verifikationsaftaler, der er indgået med de pågældende internationale organisationer.

Artikel 8EU's synlighed

Kontrakter, der indgås i henhold til denne forordning, indeholder specifikke bestemmelser, der sikrer, at Den Europæiske Union er synlig på passende vis i alle aktiviteter, der iværksættes på grundlag af disse kontrakter.

Artikel 9Rapportering

Senest den 31. december 2009 underretter Kommissionen Europa-Parlamentet og Rådet om de foranstaltninger, den har vedtaget i henhold til denne forordning. Senest den 31. december 2012 forelægger Kommissionen for dem en rapport om gennemførelsen af foranstaltningerne, herunder så vidt muligt også om de vigtigste resultater og virkninger af den i henhold til forordningen ydede bistand.

Artikel 10Finansielle bestemmelser

1. Det samlede finansielle referencebeløb for gennemførelsen af denne forordning i perioden 2008-2009 er på 1,0 mia. EUR.

2. For 2008 er referencebeløbet 750 mio. EUR.

3. For 2009 er det maksimale referencebeløb 250 mio. EUR.

4. Det bevilgede beløb skal for hvert år efterlade en margen under udgiftsområde 2 i den finansielle ramme på mindst 600 mio. EUR, baseret på prognosen i den seneste alarmsystemberetning som fastlagt i forordning (EF) nr. 1290/2005. Hvis dette ikke er tilfældet for et bestemt år, reduceres det maksimale beløb, der kan bevilges for det år i medfør af denne forordning, for at genskabe margenen under udgiftsområde 2.

Artikel 11Ikrafttræden

Denne forordning træder i kraft dagen efter offentliggørelsen i Den Europæiske Unions Tidende.

Den anvendes indtil den 31. december 2009.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

BILAG Indikativ liste over kriterier for udvælgelse af mållande

Indikative kriterier for udvælgelse af mållande:

- fødevareprisinflationen og dens potentielle socioøkonomiske og politiske virkning:

- Fødevareprisinflationens størrelse (i sammenligning med den generelle inflation)

- Afhængighed af fødevareimport, herunder import af fødevarehjælp

- Social sårbarhed og politisk stabilitet

- Fødevareproduktionen som en procentdel af forbruget af egenproduktion

- det potentielt støtteberettigede lands kapacitet til at reagere og gennemføre hensigtsmæssige reaktionsforanstaltninger

- Foranstaltninger truffet af staten, herunder foranstaltninger på udbudssiden og handelsforanstaltninger

- Eksportindtjening

- Fiskal sårbarhed.

Desuden vil der blive taget hensyn til andre finansieringskilder, der står til rådighed for mållandet på kort frist fra donorfællesskabet, til at reagere på fødevarepriskrisen og til landets potentiale til på længere sigt at øge landbrugsproduktionen på en bæredygtig måde.

FINANSIERINGSOVERSIGT TIL FORSLAGET

1. FORSLAGETS BETEGNELSE:

Facilitet med henblik på hurtig reaktion på de kraftigt stigende fødevarepriser i udviklingslandene

2. ABM/ABB-RAMME

Politikområder og dermed forbundne aktiviteter: 21 (Udvikling)

3. BUDGETPOSTER

3.1. Budgetposternes nummer og tekst (aktionsposter og dermed forbundne poster vedrørende teknisk og administrativ bistand (tidl. B..A-poster)):

Foreslåede poster: 21.02.03 (hurtig reaktion på fødevareprisstigningerne i udviklingslandene) 21.01.04.40 (administrative støtteudgifter)

3.2. Foranstaltningens og de finansielle virkningers varighed:

Varigheden svarer til budgetårene 2008-2009 Det forventede beløb er 1,0 mia. EUR

3.3. Budgetoplysninger:

Budget-post | Udgifternes art | Nye | EFTA-bidrag | Bidrag fra ansøgerlandene | Udgifts-område i de finansielle overslag |

21.02.03 | Ikke-oblig. | Opdelt[22] | JA | NEJ | NEJ | Nr. 2 |

4. SAMMENFATNING AF RESSOURCERNE

4.1. Finansielle ressourcer

4.1.1. Sammenfatning af forpligtelsesbevillinger (FB) og betalingsbevillinger (BB)

i mio. EUR (3 decimaler)

Udgiftstype | Punkt | År 2008 | 2009 | 2010 | 2011 | 2012 | 2013 og ff. | I alt |

Driftsudgifter[23] |

Forpligtelsesbevillinger (FB) | 8.1. | a | 750,00 | 240,00 | 990,000 |

Betalingsbevillinger (BB) | b | 890,000 | 100,000 | 990,000 |

Administrative udgifter inden for referencebeløbet[24] |

Teknisk og administrativ bistand (IOB) | 8.2.4. | c | 10,000 | 10,000 |

SAMLET REFERENCEBELØB |

Forpligtelsesbevillinger | a+c | 750,000 | 250,000 | 1000,000 |

Betalingsbevillinger | b+c | 900,.000 | 100,.000 | 1000,000 |

Administrative udgifter, der ikke er medtaget i referencebeløbet[25] |

Personaleressourcer og dermed forbundne udgifter (IOB) | 8.2.5. | d |

Administrative udgifter, undtagen udgifter til personaleressourcer og dermed forbundne udgifter, ikke medtaget i referencebeløbet (IOB) | 8.2.6. | e |

Samlede anslåede finansielle omkostninger ved foranstaltningen |

FB I ALT, inkl. udgifter til personale-ressourcer | a+c+d+e | 750,000 | 250,000 | 1000,000 |

BB I ALT, inkl. udgifter til personale-ressourcer | b+c+d+e | 900,000 | 100,000 | 1000,000 |

Samfinansiering:

Ikke relevant

i mio. EUR (3 decimaler)

Samfinansierende organ | År n | n + 1 | n + 2 | n + 3 | n + 4 | n + 5 og ff. | I alt |

…………………… | f |

FB I ALT, inkl. samfinansiering | a+c+d+e+f |

4.1.2. Forenelighed med den finansielle programmering

( Forslaget er foreneligt med den gældende finansielle programmering.

( Forslaget kræver omprogrammering af det relevante udgiftsområde i de finansielle overslag.

( Forslaget kan kræve anvendelse af bestemmelserne i den interinstitutionelle aftale[26] (dvs. fleksibilitetsinstrumentet eller revision af de finansielle overslag).

4.1.3. Finansielle virkninger på indtægtssiden

( Forslaget har ingen indflydelse på indtægterne

( Forslaget har finansielle virkninger - virkningerne for indtægterne er som følger:

i mio. EUR (1 decimal)

Forud for foranstaltningen [År n-1] | Efter foranstaltningens iværksættelse |

Personaleressourcer i alt | 12 | 14 | 12 | 10 | 8 |

Fastlæggelsen af behovene er sket på det grundlag, at kun internationale og regionale organisationer vil være berettigede (artikel 4 i udkastet til forordning).

5. SÆRLIGE FORHOLD OG MÅL

5.1. Behov, der skal dækkes på kort til mellemlang sigt

Denne facilitet skal imødekomme behovet hos befolkningerne i de udviklingslande, der er påvirket af de stigende fødevarepriser, herunder behovet hos landmændene for at kunne reagere med øget udbud og behovet hos forbrugerne for at kunne skaffe sig fødevarer til priser, der svarer til deres købekraft.

5.2. Merværdien af Fællesskabets engagement og forslagets sammenhæng med andre finansielle instrumenter og eventuel synergi

Med forslaget indføres der en tidsbegrænset facilitet for kortfristet bistand, som skal dække perioden mellem nødhjælp og mellem- til langfristet udviklingssamarbejde. Faciliteten supplerer de eksisterende eksterne samarbejdsinstrumenter, som Fællesskabet råder over, især dem, der er beregnet på en umiddelbar krisereaktion (det humanitære instrument, stabilitetsinstrumentet) og på langfristet udviklingssamarbejde (samarbejdsudviklingsinstrumentet for tematiske programmer – herunder fødevaresikkerhed – og på geografiske programmer i Sydafrika, men ikke de andre AVS-lande, og den 10. Europæiske Udviklingsfond (EUF) for perioden 2008-2013 for de resterende AVS-lande). Der vil blive opnået synergier ved at sikre, at de gennemførte foranstaltninger vil være i overensstemmelse med Fællesskabets landebistandsstrategier.

5.3. Forslagets mål, forventede resultater og øvrige indikatorer set i forbindelse med ABM-rammen

Forslagets mål er at opmuntre til en positiv udbudsreaktion fra landmændene i mållandene og -regionerne som led i deres bæredygtige udvikling og at støtte aktiviteter, der giver en hurtig og direkte reaktion med henblik på at afbøde de negative virkninger af høje fødevarepriser for at mindske fejlernæringen i overensstemmelse med målene for fødevaresikkerhed.

Forventede resultater :

- Forøgelse af landbrugsproduktionen i mållandene (stigning i 2009 og 2010 sammenlignet med gennemsnittet for 2005-7)

- Mindsket fødevareprisinflation (forholdet mellem fødevareprisinflation/generel inflation forbedret i 2010)

De indikatorer , der skal anvendes til overvågning og evaluering, er:

- Årlig stigning i den samlede landbrugsproduktion

- Årlig stigning i det gennemsnitlige udbytte hos de landmænd, der er omfattet af foranstaltningerne

- Fald i fejlernæringen blandt støttede grupper med fokus på akut fejlernæring og andelen af <5, der er undervægtige

- Fødevareprisinflationen sammenlignet med den generelle inflation i de støttede lande

5.4. Gennemførelsesmetode (vejledende)

( Central forvaltning

( direkte af Kommissionen

( indirekte ved delegation til:

( forvaltningsorganer

( organer oprettet af Fællesskaberne, jf. artikel 185 i finansforordningen

( nationale offentlige organer eller public service-organer

Fælles eller decentral forvaltning

( med medlemsstaterne

med tredjelande

( Fælles forvaltning med internationale organisationer (angiv nærmere)

Relevante bemærkninger: Fælles forvaltning vil være den foretrukne option. Visse programmer kan imidlertid kræve centraliseret forvaltning fra Kommissionens side.

6. OVERVÅGNING OG EVALUERING

6.1. Overvågningssystem

Overvågningen vil blive foretaget af Kommissionen, som vil anvende de oplysninger, der kommer ind fra de delegationer og agenturer, der er involveret i gennemførelsen af FN's omfattende handlingsplan.

6.2. Evaluering

6.2.1. Forudgående evaluering

Der blev påbegyndt detaljerede vurderinger på landeniveau af finansieringsbehovene i udviklingslandene i april 2008. Dette arbejde koordineres af FN's Taskforce om den Globale Fødevaresikkerhedskrise. Vurderingerne vil fortsætte i perioden juni-september 2008. Parallelt hermed har Kommissionens tjenestegrene (hovedkvarteret og delegationerne) foretaget en detaljeret kvantitativ og kvalitativ analyse af 110 lande.

6.2.2. Forholdsregler efter en midtvejsevaluering eller efterfølgende evaluering (konklusioner, der kan drages af lignende tidligere erfaringer)

Ikke relevant

6.2.3. Regler for fremtidige evalueringer og deres hyppighed

Der vil blive foretaget en ekstern evaluering af virkningerne af facilitetens foranstaltninger i 2011.

7. FORHOLDSREGLER MOD SVIG

Der gælder de sædvanlige forholdsregler mod svig i udviklingssamarbejde og –bistand.

8. RESSOURCER

8.1. Finansielle omkostninger i forbindelse med forslagets mål

Forpligtelsesbevillinger i mio. EUR (3 decimaler)

År 2008 | År 2009 | År 2010 | År 2011 | År 2012 | År 2013 |

Andet personale[31], der finansieres over art. XX 01 04/05 |

I ALT | 12 | 14 | 12 | 10 | 8 |

Fastlæggelsen af behovene er sket på det grundlag, at kun internationale og regionale organisationer vil være berettigede (artikel 4 i udkastet til forordning).

8.2.2. Opgavebeskrivelse

Udarbejdelse af beslutninger, forberedelse af kontrakter, forberedelse af betalinger, tilrettelæggelse af undersøgelser, revisioner og evaluering, rapportering.

8.2.3. Kilde til personaleressourcer (vedtægtsomfattede)

( Stillinger, der i øjeblikket er afsat til forvaltningen af programmet, og som skal erstattes eller forlænges

( Stillinger, der er forhåndsallokeret i forbindelse med APS/FBF-proceduren for år n

( Stillinger, hvorom der skal ansøges i forbindelse med den næste APS/FBF-procedure

( Stillinger, som skal omfordeles under anvendelse af eksisterende ressourcer inden for den pågældende tjeneste (intern omfordeling)

( Stillinger, der er nødvendige i år n, men ikke forudset i APS/FBF-proceduren for det pågældende år

8.2.4. Andre administrative udgifter, der er medtaget i referencebeløbet (XX 01 04/05 – udgifter til administrativ forvaltning)

i mio. EUR (3 decimaler)

Budgetpost (nummer og betegnelse) | År 2008 | År 2009 | År 2010 | År 2011 | År 2012 | År 2013 og ff. | I ALT |

Anden teknisk og administrativ bistand |

- intern |

- ekstern | Indtil 10,000 |

Teknisk og administrativ bistand i alt |

Der vil være behov for indtil 10 000 mio. til administrative udgifter, såsom evalueringer, undersøgelser og konsulentrådgivning, møder & konferencer samt informationssystemer.

8.2.5. Udgifter til personaleressourcer og dermed forbundne udgifter, der ikke er medtaget i referencebeløbet

i mio. EUR (3 decimaler)

Arten af personaleressourcer | År n | År n+1 | År n+2 | År n+3 | År n+4 | År n+5 og ff. |

Tjenestemænd og midlertidigt ansatte (XX 01 01) |

Personale finansieret over artikel XX 01 02 (hjælpeansatte, nationale eksperter, kontraktansatte osv.) (oplys budgetpost) |

Samlede udgifter til personaleressourcer og dermed forbundne udgifter (IKKE medtaget i referencebeløbet) |

Beregning – tjenestemænd og midlertidigt ansatte. Beregning – personale, der finansieres over art. XX 01 02

8.2.6. Andre administrative udgifter, der ikke er medtaget i referencebeløbet i mio. EUR (3 decimaler) |

År n | År n+1 | År n+2 | År n+3 | År n+4 | År n+5 og ff. | I ALT |

XX 01 02 11 01 – Tjenesterejser | 0,050 | 0,200 | 0,200 | 0,150 | 0,150 | 0,750 |

XX 01 02 11 02 – Møder og konferencer |

XX 01 02 11 03 - Udvalg[33] |

XX 01 02 11 04 – Undersøgelser og høringer |

XX 01 02 11 05 - Informationssystemer |

2 Andre forvaltningsudgifter i alt (XX 01 02 11) |

3 Andre udgifter af administrativ karakter (angiv hvilke, herunder budgetpost) |

Administrative udgifter i alt, undtagen udgifter til personaleressourcer og dermed forbundne udgifter (IKKE medtaget i referencebeløbet) |

Beregning – Andre administrative udgifter, der ikke er medtaget i referencebeløbet

[1] KOM(2008) 321.

[2] P6_TA(2008)0229.

[3] Dokumentudkast af 13. juni 2008.

[4] Rådets forordning (EF) nr. 1257/96.

[5] Europa-Parlamentets og Rådets forordning (EF) nr. 1717/2006.

[6] Europa-Parlamentets og Rådets forordning (EF) nr. 1905/2006.

[7] Intern aftale, EUT L 247 af 9.9.2006, s. 32.

[8] EUT C , , s. .

[9] EUT C , , s. .

[10] EUT C 46 af 24.2.2006, s. 1.

[11] P6_TA(2008)0229.

[12] EUT L 378 af 27.12.2006, s. 41.

[13] EFT L 163 af 2.7.1996, s. 1. Senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

[14] EUT L 327 af 24.11.2006, s. 1.

[15] EUT L 94 af 31.3.2004, s. 70.

[16] EUT L 209 af 11.8.2005, s. 1.

[17] EFT L 312 af 23.12.1995, s. 1. Ændret ved Kommissionens forordning (EF) nr. 1233/2007 (EUT L 279 af 23.10.2007, s. 10).

[18] EFT L 292 af 15.11.1996, s. 2.

[19] EFT L 136 af 31.5.1999, s. 1.

[20] Kommissionens forordning (EF, Euratom) nr. 2342/2002 af 23. december 2002 (og ændret ved forordning 1261/2005, 1248/2006 og 478/2007) om gennemførelsesbestemmelser til Rådets forordning (EF, Euratom) nr. 1605/2002 om finansforordningen (og ændret ved forordning 1996/2006, 1525/2007 ) vedrørende De Europæiske Fællesskabers almindelige budget (EUT L 357 af 31.12.2002, s. 1).

[21] Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (EFT L 248 af 16.9.2002, s. 1), senest ændret ved Rådets forordning nr. 1525/2007 af 17. december 2007 (EUT L 343 af 27.12.2007, s. 9).

[22] Opdelte bevillinger.

[23] Udgifter, som ikke henhører under kapitel xx 01 i afsnit xx.

[24] Udgifter inden for artikel xx 01 04 i afsnit xx.

[25] Udgifter inden for kapitel xx 01, som ikke henhører under artikel xx 01 04 eller xx 01 05.

[26] Se punkt 19 og 24 i den interinstitutionelle aftale.

[27] Indsæt flere kolonner, hvis foranstaltningen varer længere end 6 år.

[28] Som beskrevet under punkt 5.3.

[29] Udgifter, der IKKE er medtaget i referencebeløbet.

[30] Udgifter, der IKKE er medtaget i referencebeløbet.

[31] Udgifter, der er medtaget i referencebeløbet.

[32] Der skal henvises til den specifikke finansieringsoversigt for det eller de pågældende forvaltningsorganer.

[33] Oplys, hvilken type udvalg det drejer sig om, og hvilken gruppe det tilhører.